Адметнасцю сённяшняй рэчаіснасці стала наладжванне цесных і эфектыўных зносін паміж арганізацыямі будаўніцтва і сферай прафесійнай адукацыі. З кожным годам гэтыя сувязі ўсё больш умацоўваюцца і набываюць новыя рысы. Вынікам такога прадукцыйнага ўзаемадзеяння стала задавальненне рынку працы будаўнічымі кадрамі і маштабнасць будаўніцтва як у сталіцы, так і ў рэгіёнах нашай краіны. Пытанне збалансаванасці і якасці падрыхтоўкі кадраў, у тым ліку і для будаўнічай галіны, разглядалася на ўзроўні ўрада, які даў адпаведнае даручэнне двум міністэрствам аб развіцці і павышэнні якасці прафесійнай падрыхтоўкі кадраў для будаўніцтва. Згодна з даручэннямі, колькасць навучэнцаў, якія прымаюцца для навучання ва ўстановы прафтэхадукацыі па будаўнічых прафесіях, штогод павялічваецца і сёння складае каля 20%. Для будаўнічай галіны падрыхтоўку рабочых па 46 будаўнічых прафесіях ажыццяўляюць 78 устаноў прафтэхадукацыі. Акрамя гэтага, штогод у будаўнічыя арганізацыі прыходзяць працаваць па рабочых прафесіях і выпускнікі сярэдніх спецыяльных навучальных устаноў, якія вучыліся па профілі “Архітэктура і будаўніцтва”. Акрамя таго, шматтысячны атрад будаўнікоў папаўняюць штогод 3,5 тысячы чалавек, якія праходзяць навучанне па адукацыйных праграмах прафесійнай падрыхтоўкі, перападрыхтоўкі і павышэння кваліфікацыі рабочых па прафесіях будаўніцтва. А на ўзроўні вышэйшай адукацыі за апошнія гады прыём студэнтаў на будаўнічыя спецыяльнасці павялічыўся на 36 працэнтаў.